Prețurile carburanților s-au modificat și motorina se vinde în București la un preț mai mic decât benzina, potrivit Antena 3 CNN.
Prețul minim pentru motorină standard, în București, a scăzut vineri la 7,12 lei litrul, faţă de 7,14 lei litrul cât era joi, şi se găseşte la o staţie Socar din Bucureşti, str. Vasile Lascăr 141A. Preţul maxim ajunge la 7,25 lei litrul în București, de asemenea în scădere. Prețul pentru motorină premium este între 7,52 lei litrul şi 7,81, în uşoară scădere.
Cea mai ieftină benzină standard costă vineri în București 7,14 lei litrul şi se găseşte la o staţie Petrom de pe str. Dr. Herescu Petre nr. 2A, sector 5. La restul stațiilor din Bucureşti, benzina standard se găsește la prețuri între 7,16 şi 7,30 lei, în scădere faţă de zilele trecute. Pentru benzina premium, prețurile variază de la 7,70 lei la 8,00 lei, în scădere uşoară faţă de ziua precedentă.
Anul trecut, preţul unui litru de benzină standard trecuse de 8 lei, în timp ce motorina standard depășea 9 lei pe litru.